Direktivë e Këshillit 89/106/EEC


DIREKTIVЁ E KЁSHILLIT

21 Dhjetor 1988

mbi përafrimin e ligjeve, të rregulloreve dhe dispozitave administrative të Shteteve Anëtare lidhur me produktet e ndërtimit

(89/106/EEC)

KЁSHILLI I KOMUNITETEVE EVROPIANE,

Duke patur parasysh Traktatin themelues të Komunitetit Ekonomik Evropian dhe në veçanti Nenin 100a të tij;

Duke patur parasysh propozimin e Komisionit
;

Në bashkëpunim me Parlamentin Evropian
;

Duke patur parasysh mendimin e Komitetit Ekonomik dhe Social
;

Meqenëse Shtetet Anëtare mbajnë përgjegjësi për të siguruar që punimet e ndërtimit në territorin e tyre të projektohen dhe zbatohen në mënyrë të tillë që të mos rrezikojë sigurinë e njërëzve, kafshëve dhe pasurisë së njerëzve, dhe të zbatojnë kërkesat themelore në interes të mirëqenies së përgjithshme;

Meqenëse Shtetet Anëtare kanë dispozita dhe kërkesa lidhur jo vetëm me sigurinë e ndërtimeve por edhe me shëndetin, qëndrueshmërinë, ekonominë e energjisë, mbrojtjen e mjedisit, aspektet e ekonomisë dhe aspekte të tjera të rëndësishme për interesat publike;

Meqenëse këto kërkesa, të cilat shpesh janë subjekt i dispozitave kombëtare të parashikuara në ligj, rregullore ose masat administrative, kanë ndikim të drejtpërdrejtë në natyrën e produkteve të ndërtimit të shfrytëzuara dhe pasqyrohen në standardet kombëtare për produktet, miratimet teknike dhe specifikime e dispozita të tjera të cilat, për shkak të ndryshimeve midis tyre, pengojnë tregtinë brenda Komunitetit;

Meqenëse paragrafi 71 i Dokumentit të Bardhë mbi përfundimin e tregut të brendshëm, të miratuar nga Këshilli i Evropës në Qershor 1985, thekson që, brenda politikës së përgjithshme, theks i veçantë do t’i kushtohet disa sektorëve të caktuar, duke përfshirë edhe ndërtimin; ndërsa heqja e pengesave tregtare në fushën e ndërtimit, në masën që ato nuk mund të hiqen me pranim të përbashkët të barasvlerës ndërmjet të gjitha kërkesave themelore, duhet të ndjekë drejtimin e ri të parashikuar në Rezolutën e Këshillit të datës 7 Maj
 që kërkon identifikimin e kërkesave themelore për sigurinë dhe aspekte të tjera që janë të rëndësishme për mirëqenien e përgjithshme, pa ulur nivelet ekzistuese dhe të justifikuara të mbrojtjes në Shtetet Anëtare;

Meqenëse kërkesat themelore mbi sigurinë dhe aspekte të tjera përbëjnë kriteret e përgjithshme dhe specifike që duhet të zbatohen në punimet e ndërtimit; meqë këto kërkesa duhet të kuptohet se kërkojnë që këto punime të jenë në konformitet me një shkallë të mjaftueshme sigurie me njërën, disa, apo të gjitha këto kërkesa, kur dhe aty ku kjo parashikohet në rregullore;

Meqenëse, si bazë për standardet e harmonizuara në nivel evropian dhe për hartimin dhe miratimin teknik evropian, duhet të hartohen dokumenta interpretues me qëllim që kërkesat themelore të marrin formë konkrete në nivel teknik;

Meqenëse këto kërkesa përbëjnë bazën për përgatitjen e standardeve të harmonizuara në nivel evropian për produktet e ndërtimit; meqë, për të arritur përfitimin më të madh të mundshëm për një treg të brendshëm të vetëm, për të mundësuar hyrjen në atë treg të sa më shumë prodhuesve që të jetë e mundur, për të siguruar shkallën më të madhe të mundshme të transparencës në treg dhe për të krijuar kushtet për një sistem të harmonizuar rregullash të përgjithshme në industrinë e ndërtimit, duhet që, sa më shpejt të jetë e mundur, të vendosen standarde të harmonizuara; meqë këto standarde hartohen nga organizma private dhe duhet të mbeten formulime jo të detyrueshme; meqë, për këtë qëllim, Komiteti Evropian e Standardizimit (CEN) dhe Komiteti Evropian i Standardizimit Elektroteknik (CENELEC) njihen si organet kompetente për vendosjen e standardeve të harmonizuara në përputhje me udhëzimet e përgjithshme për bashkëpunimin midis Komisionit dhe këtyre dy organeve, të nënshkruara më 13 Nëntor 1984; meqë, për qëllimet e kësaj Direktive, standardi i harmonizuar është një specifikim teknik (standard evropian ose dokument i harmonizuar) i vendosur nga njëri ose të dyja këto organe sipas mandatit që u është dhënë nga Komisioni në përputhje me dispozitat e Direktivës së Këshillit 89/189/EEC të datës 28 Mars 1983, që parashikon një procedurë për dhënien e informacionit në fushën e standardeve dhe rregulloreve teknike
;

Meqenëse natyra e veçantë e produkteve të ndërtimit kërkon formulim të saktë të këtyre standardeve të harmonizuara; meqë, kësisoj, është e nevojshme të hartohen dokumenta interpretues me qëllim që të vendosen lidhjet midis mandateve për standardet dhe kërkesave themelore; meqë standardet e harmonizuara, të shprehura sa më shumë që të jetë e mundur në lidhje me rezultatet e produktit, duhet të marrin parasysh këta dokumenta interpretues, të cilët hartohen në bashkëpunim me Shtetet Anëtare;

Meqenëse nivelet e rezultateve dhe kërkesave që duhet të realizohen nga produktet në të ardhmen në Shtetet Anëtare përcaktohen në klasa në dokumentet interpretuese dhe në specifikimet teknike të harmonizuara, me qëllim që të merren parasysh nivelet e ndryshme të kërkesave themelore për punime të caktuara dhe kushtet e ndryshme që mbiszotërojnë në Shtetet Anëtare;

Meqenëse standardet e harmonizuara duhet të përfshijnë klasifikime që lejojnë vazhdimin e nxjerrjes në treg të atyre produkteve të ndërtimit që i plotësojnë kërkesat themelore dhe që prodhohen e përdoren në mënyrë të ligjshme në përputhje me traditat teknike të garantuara nga kushtet vendase klimaterike dhe kushte të tjera;

Meqenëse një produkt pranohet paraprakisht i përshtatshëm për përdorim në rast se është në konformitet me një standard të harmonizuar, një miratim teknik evropian, ose një specifikim teknik të paharmonizuar të pranuar në nivel Komuniteti; meqë, në rastet kur produktet kanë pak rëndësi në lidhje me kërkesat themelore dhe kur ato shmangen nga specifikimet teknike ekzistuese, përshtatshmëria e tyre për përdorim mund të vërtetohet duke iu drejtuar një organi të miratuar;

Meqenëse produktet e konsideruara të përshtatshme njihen lehtë me anë të markës CE; meqë atyre duhet t’u lejohet qarkullim dhe përdorim i lirë për qëllimet e tyre të synuara nëpër gjithë Komunitetin;

Meqenëse, në rastin e produkteve ku standardet evropiane nuk mund të zbatohen ose të parashikohen brenda një periudhe të arsyeshme, ose në rastin e produkteve që shmangen në mënyrë të konsiderueshme nga një standard, përshtatshmëria e këtyre produkteve për përdorim mund të vërtetohet duke iu drejtuar miratimeve teknike evropiane në bazë të udhëzimeve të përgjithshme; meqë udhëzimet e përgjithshme për dhënien e miratimeve teknike evropiane vendosen në bazë të dokumentave interpretues;

Meqenëse, në mungesë të standardeve të harmonizuara dhe të miratimeve teknike evropiane, mund të pranohet se edhe specifikimet teknike kombëtare ose të tjera të paharmonizuara përbëjnë bazë të përshtatshme për pranimin paraprak se kërkesat themelore plotësohen;

Meqenëse është e nevojshme të sigurohet konformiteti i produkteve me standardet e harmonizuara dhe me specifikimet teknike të paharmonizuara të pranuara në nivel evropian me anë të procedurave të kontrollit të prodhimit nga prodhuesit, dhe të mbikqyrjes, vlerësimit të provave dhe certifikimit nga palë të treta të pavarura, ose nga vetë prodhuesi;

Meqenëse për produktet për të cilat nuk ekzistojnë standarde ose specifikime teknike të pranuara në nivel evropian, duhet të parashikohet një masë e ndërkohshme; meqë kjo procedurë duhet të lehtësojë njohjen e rezultateve të provave të kryera në një Shtet tjetër Anëtar sipas kërkesave teknike të Shtetit Anëtar të destinacionit;

Meqenëse duhet të ngrihet një Komitet i Përhershëm mbi Ndërtimin, që të jetë i përbërë nga ekspertë të caktuar nga Shtetet Anëtare për të ndihmuar Komisionin në çështje që lindin nga zbatimi praktik i kësaj Direktive;

Meqenëse përgjegjësia e Shteteve Anëtare për sigurinë, shëndetin dhe çështje të tjera të mbuluara nga kërkesat themelore në territorin e tyre duhet të njihen në një klauzolë mbrojtëse që të parashikojë masa të duhura mbrojtjeje,

KA MIRATUAR KETË DIREKTIVË:  
KREU I

Fusha e zbatimit - Përkufizime - Kërkesa - Specifikimet teknike - Qarkullimi i lirë i mallrave

Neni 1

1. Kjo Direktivë zbatohet në lidhje me produktet e ndërtimit në masën që kërkesat themelore për punimet e ndërtimit sipas Nenit 3(1) lidhen me to.

2. Për qëllimet e kësaj Direktive ‘produkt ndërtimi’ do të thotë çdo produkt i prodhuar për t’u përfshirë në mënyrë të përhershme në punime ndërtimi, duke përfshirë si ndërtimin e godinave ashtu edhe punimet në fushë të inxhinjerisë civile.

‘Produktet e ndërtimit’ këtej e tutje do të quhen ‘produkte’; punimet e ndërtimit, duke përfshirë ndërtesat ashtu edhe punimet në fushë të inxhinjerisë civile, këtej e tuje do të quhen ‘punime ose objekte’.

Neni 2

1. Shtetet Anëtare marrin të gjitha masat e duhura për të siguruar që produktet e përmendura në Nenin 1(1), që synohen për përdorim në punime, të mund të nxirren në treg vetëm në rast se janë të përshtatshme për këtë përdorim të synuar, domethënë, në rast se ato kanë karakteristika të tilla që objektet ku ato përdoren, montohen, zbatohen, ose instalohen, në rast se janë projektuar dhe ndërtuar në mënyrën e duhur,  t’i plotësojnë kërkesat themelore të përmendura në Nenin 3, kur dhe aty ku këto punime u nënshtrohen rregulloreve që i përmbajnë këto kërkesa.

2. Kur produktet janë subjekt i direktivave të tjera të Komunitetit në lidhje me aspekte të tjera, në këto raste marka EC e konformitetit, këtej e tutje e quajtur ‘marka EC’, e përmendur në Nenin 4(2), tregon që kërkesat e këtyre direktivave janë plotësuar.

3. Kur një direktivë e ardhme do të lidhet në masë të vogël me kërkesat themelore të kësaj Direktive, kjo direktivë e mëpasme do të përmbajë dispozita që sigurojnë përfshirjen në të edhe të kërkesave të kësaj Direktive.

4. Kjo Direktivë nuk e prek të drejtën e Shteteve Anëtare për të specifikuar - duke zbatuar dispozitat e Traktatit - kërkesat që ato i konsiderojnë të nevojshme për të siguruar që punëtorët të mbrohen gjatë përdorimit të produkteve, me kusht që kjo të mos nënkuptojë që produktet të modifikohen në një mënyrë të paspecifikuar në këtë Direktivë.

Neni 3

1. Kërkesat themelore që zbatohen për punime që mund të ndikojnë në karakteristikat teknike të një produkti parashtrohen në Shtojcën 1. Mund të zbatohen njëra, disa ose të gjitha këto karakteristika; ato përmbushen gjatë një periudhe jetë-pune ekonomikisht të arsyeshme.

2. Me qëllim që të merren parasysh ndryshimet e mundshme në kushtet gjeografike ose klimaterike, ose në mënyrat e jetesës, si dhe në nivelet e ndryshme të mbrojtjes që mund të mbizotërojnë në rang kombëtar, rajonal ose lokal, çdo karakteristikë themelore mund të sjellë formimin e klasave të dokumentave të përmendura në Nenin 4 dhe të specifikimeve teknike të përmendura në Nenin 4, në lidhje me kërkesën që duhet zbatuar.

3. Këto kërkesa themelore do të marrin formë konkrete në dokumentat (dokumentat interpretues) për krijimin e hallkave të nevojshme midis kërkesave themelore të parashtruara në paragrafin 1, dhe mandateve të standardeve, mandateve për udhëzimet për miratimin teknik evropian ose pranimin e specifikimeve të tjera teknike brenda kuptimit të Nenit 4 dhe 5.

Neni 4

1. Për qëllimet e kësaj Direktive, standardet dhe miratimet teknike do të përmenden si ‘specifikime teknike’.

Për qëllimet e kësaj Direktive, standarde të harmonizuara do të jenë specifikimet teknike të miratuara nga CEN, CENELEC, ose të dyja, mbi mandatet e dhëna nga Komisioni në konformitet me Direktivën 83/189/EEC, në bazë të një mendimi të dhënë nga komiteti i përmendur në Nenin 19, dhe në përputhje me dispozitat e përgjithshme lidhur me bashkëveprimin midis Komisionit dhe këtyre organeve, të firmosur më 13 Nëntor 1984. 

2. Shtetet Anëtare pranojnë paraprakisht se produktet janë të përshtatshme për përdorimin e synuar të tyre në rast se mundësojnë kryerjen e punimeve ku ato përdoren, me kusht që këto produkte të jenë projektuar dhe ndërtuar në mënyrën e duhur për përmbushjen e kërkesave themelore të përmendura në Nenin 3, dhe këto produkte të përmbajnë markën EC. Marka EC tregon:

(a) që ato janë në konformitet me standardet kombëtare që zëvendësojnë standardet e harmonizuara, referencat e të cilave janë botuar në Revistën Zyrtare të Komuniteteve Evropiane. Shtetet Anëtare botojnë referencat e këtyre standardeve kombëtare;

(b) që ato zbatojnë një miratim teknik evropian të kryer sipas procedurës në Kreun III; ose

(c) që ato u përmbahen specifikimeve teknike kombëtare të përmendura në paragrafin 3, sa kohë që nuk ekzistojnë specifikime të harmonizuara; një listë e këtyre specifikimeve kombëtare hartohet sipas procedurës në Nenin 5(2).

3. Shtetet Anëtare mund t’i dërgojnë Komisionit tekstet e specifikimeve teknike kombëtare të tyre, të cilat ato mendojnë se u përmbahen kërkesave themelore të përmendura në Nenin 3. Komisioni ua dërgon menjëherë këto specifikime teknike kombëtare Shteteve Anëtare të tjera. Në pajtim me procedurat e parashikuara në Nenin 5(2), ai njofton Shtetet Anëtare për këto specifikime teknike në lidhje me të cilat mendohet paraprakisht konformiteti me kërkesat themelore të përmendura në Nenin 3.

Kjo procedurë ndërmerret dhe drejtohet nga Komisioni në konsultim me komitetin e përmendur në Nenin 19.

Shtetet Anëtare botojnë referencat e këtyre specifikimeve teknike. Komisioni i boton ato edhe në Revistën Zyrtare të Komuniteteve Evropiane.

4. Kur një prodhues ose përfaqësuesi i tij, i vendosur brenda Komunitetit, nuk i ka zbatuar, ose i ka zbatuar vetëm pjesërisht specifikimet teknike të përmendura në paragrafin 2, që, sipas kritereve të parashtruara në Nenin 113(4), kërkojnë që produkti t’i nënshtrohet lëshimit të një deklarate konformiteti siç përkufizohet në Shtojcën III(2)(ii), mundësia e dytë dhe e tretë, atëhere në këtë rast zbatohen vendimet gjegjëse sipas Nenit 13(4) dhe Shtojcës III, ndërsa përshtatshmëria e përdorimit të këtij produkti brenda kuptimit të Nenit 2(1) vendoset në përputhje me procedurën e parashtruar në Shtojcën III(2)(ii), mundësia e dytë.

5. Në konsultim me komitetin e përmendur në Nenin 19, Komisioni harton, drejton dhe rishikon periodikisht një listë të produkteve që luajnë rol të vogël në lidhje me shëndetin dhe sigurinë dhe në lidhje me të cilët, një deklaratë konformiteti me ‘rregullin e pranuar të teknologjisë’, të lëshuar nga prodhuesi, autorizon nxjerrjen e këtyre produkteve në treg.

6. Marka EC nënkupton që produktet i përmbushin kërkesat e paragrafit 2 dhe 4 të këtij Neni. I takon prodhuesit ose përfaqësuesit të autorizuar prej tij, i vendosur brenda Komunitetit, përgjegjësia për bashkangjitjen e markës EC në vetë produktin, në një etiketë të mbivendosur, në ambalazhin e tij, ose në dokumentat tregtarë shoqërues.

Modeli i markës EC dhe kushtet e përdorimit të saj jepen në Shtojcën III.

Produktet e përmendura në paragrafin 5 nuk e mbajnë markën EC.

Neni 5

1. Kur një Shtet Anëtar, ose Komisioni, është i mendimit se standardet e harmonizuara ose miratimet teknike evropiane të përmendura në Nenin 4(2), pikat (a) dhe (b), ose mandatet e përmendura në Kreun II, nuk i përmbushin dispozitat e Neneve 2 dhe 3, ai Shtet Anëtar, ose Komisioni, njofton komitetin e përmendur në Nenin 19, duke parashtruar arsyet e tij. Në mënyrë urgjente Komiteti jep mendimin e tij.

Në dritën e mendimit të Komitetit, dhe pas konsultimit me komitetin e ngritur sipas Direktivës 83/189/EEC që ka të bëjë me standardet e harmonizuara, Komisioni njofton Shtetet Anëtare nëse standardet ose miratimet në fjalë duhen tërhequr nga botimet e përmendura në Nenin 7(3).

2. Me marrjen e njoftimit të përmendur në Nenin 4(3), Komisioni konsultohet me komitetin e përmendur në Nenin 19. Në dritën e mendimit të komitetit, Komisioni njofton Shtetet Anëtare nëse specifikimi teknik në fjalë duhet të përfitojë pranimin paraprak të konformitetit dhe, nëse po, ai boton referencën e tij në Revistën Zyrtare të Komuniteteve Evropiane.

Në rast se Komisioni ose një Shtet Anëtar beson se një specifikim teknik nuk i përmbush më kushtet e nevojshme për pranimin paraprak të konformitetit me dispozitat e Neneve 2 dhe 3, Komisioni konsultohet me Komitetitin e përmendur në Nenin 19. Në dritën e mendimit të këtij Komiteti, Komisioni njofton Shtetet Anëtare nëse specifikimi teknik në fjalë duhet të vazhdojë të përfitojë pranimin paraprak të konformitetit dhe, nëse jo, nëse referenca e tij e përmendur në Nenin 4(3) duhet tërhequr.

Neni 6

1. Shtetet Anëtare nuk e pengojnë qarkullimin e lirë, nxjerrjen në treg ose përdorimin në territorin e tyre, të produkteve që plotësojnë dispozitat e kësaj Direktive.

Shtetet Anëtare sigurojnë që përdorimi i këtyre produkteve për qëllimet për të cilat janë synuar, të mos pengohet nga rregulla ose kushte të imponuara nga organet publike ose organet private që veprojnë si ndërmarrje ose organ publik në sajë të pozitës monopol.

2. Megjithatë, Shtetet Anëtare lejojnë nxjerrjen në tregun në territorin e tyre të produkteve që nuk mbulohen nga Neni 4(3) në rast se ato i përmbushin dispozitat kombëtare në përputhje me Traktatin, derisa të parashikohet ndryshe nga specifikimet teknike të përmendura në Krerët II dhe III. Komisioni dhe komiteti i përmendur në Nenin 19 mbikqyrin dhe rishikojnë zhvillimin e specifikimeve teknike evropiane në mënyrë të rregullt.

3. Në rast se specifikimet teknike evropiane, në vetvete apo në bazë të dokumentave interpretues të përmendur në Nenin 3(3), dallojnë klasa të ndryshme që përkojnë me nivele të ndryshme funksionimi, Shtetet Anëtare mund të përcaktojnë që nivelet e funksionimit të zbatohen në territorin e tyre vetëm brenda klasifikimeve të përcaktuara në nivel Komuniteti, dhe vetëm në bazë të përdorimit të të gjitha ose disa klasave ose njërës prej tyre.
KREU II

Standardet e harmonizuara

Neni 7

1. Me qëllim që të sigurohet cilësia e standardeve të harmonizuara për produktet, standardet përcaktohen dhe vendosen nga organizatat evropiane të standardeve, në bazë të mandateve të dhëna nga Komisioni në përputhje me procedurën e parashtruar në Direktivën 83/189/EEC dhe, pas konsultimit me komitetin e përmendur në Nenin 19, në përputhje me dispozitat lidhur me bashkëpunimin midis Komisionit dhe këtyre organeve, të firmosur më 13 Nëntor 1984.

2. Standardet që rezultojnë duhet të shprehen në mënyrë sa më praktike në lidhje me kushtet e funksionimit të produkteve, duke patur parasysh dokumentat interpretues.

3. Sapo që standardet të jenë përcaktuar nga organizatat evropiane të standardeve, Komisioni boton referencat e këtyre standardeve në seritë ‘C’ të Revistës Zyrtare të Komuniteteve Evropiane.

KREU III

Miratimi teknik evropian

Neni 8

1. Miratimi teknik evropian është një vlerësim i pëlqyeshëm teknik lidhur me përshtatshmërinë e përdorimit të një produkti për një qëllim të synuar, të bazuar në përmbushjen e kërkesave themelore për punimet ndërtuese për të cilat përdoret produkti.

2. Miratimi teknik evropian mund t’u jepet:

(a) produkteve për të cilat nuk ka as standard të harmonizuar, as një standard kombëtar të pranuar, as mandat për një standard të harmonizuar dhe për të cilin Komisioni, pas konsultimit me komitetin e përmendur në Nenin 19, vlerëson që një standard nuk mund të hartohej ose nuk mund të hartohet akoma; dhe

(b) produkteve që ndryshojnë në mënyrë të konsiderueshme nga standardet e harmonizuara ose standardet kombëtare të pranuara.

Edhe në rastin kur është dhënë një mandat për një standard të harmonizuar, dispozitat e përmendura në (a) nuk përjashtojnë dhënien e miratimit teknik evropian për produktet për të cilat ekzistojnë udhëzimet e përgjithshme për këtë miratim. Kjo zbatohet deri në hyrjen në fyqi të standardit të harmonizuar në Shtetet Anëtare.

3. Në raste të veçanta, në shmangie nga paragrafi 2(a), Komisioni mund të autorizojë dhënien e miratimit teknik evropian, pas konsultimit me komitetin e përmendur në Nenin 19, për produkte për të cilat ka një mandat për standard të harmonizuar, ose për të cilin Komisioni ka vendosur që mund të hartohet një standard i harmonizuar. Autorizimi është i vlefshëm për një periudhë të përcaktuar.

4. Në përgjithësi, miratimi teknik evropian jepet për një periudhë pesë vjeçare. Kjo periudhë mund të shtyhet.

Neni 9

1. Miratimi teknik evropian për një produkt mbështetet në ekzaminimet, provat dhe një vlerësim në bazë të dokumentave interpretues të përmendur në Nenin 3(3) dhe të udhëzimeve të përmendura në Nenin 11 për këtë produkt ose familjen gjegjëse.

2. Kur udhëzimet e përmendura në Nenin 11 nuk ekzistojnë akoma, miratimi teknik evropian mund të jepet duke iu drejtuar kërkesave themelore përkatëse dhe dokumentave interpretues kur vlerësimi i produktit kryhet nga organet miratuese që veprojnë bashkarisht në organizatën e përmendur në Nenin 19.

3. Miratimi teknik evropian për një produkt jepet nga një Shtet Anëtar në përputhje me procedurën e parashtruar në Shtojcën II, me kërkesë të prodhuesit ose përfaqësuesit të autorizuar prej tij, i vendosur brenda Komunitetit.

Neni 10

1. Çdo Shtet Anëtar njofton Shtetet Anëtare dhe Komisionin për emrat dhe adresat e ekipeve që ka autorizuar për dhënien e miratimeve teknike evropiane.

2. Organet miratuese duhet të plotësojnë kërkesat e kësaj Direktive dhe në veçanti duhet të jenë të afta:

- të vlerësojnë përshtatshmërinë e përdorimit të produkteve të reja në bazë të njohurive teknike e shkencore;

- të marin vendime të paanshme në lidhje me interesat e prodhuesve të interesuar ose të përfaqësuesve të tyre; dhe

- të krahasojë ndihmesat e të gjitha palëve të interesuara në vlerësimin e balancuar.

3. Lista e ekipeve të miratuara kompetente për dhënien e miratimeve teknike evropiane, si dhe çdo amendament në atë listë, botohet në serinë ‘C’ të Revistës Zyrtare të Komuniteteve Evropiane.

Neni 11

1. Pas konsultimit me komitetin e përmendur në Nenin 19, Komisioni nxjerr mandatet për vendosjen e udhëzimeve për miratimin teknik evropian për një produkt ose familje produktesh, për organizatën e ekipeve miratuese të caktuar nga Shtetet Anëtare.

2. Udhëzimet për miratimin teknik evropian për një produkt ose familje produktesh përmbajnë,në veçanti, sa më poshtë:

(a) një listë të dokumentave interpretues të përmendur në Nenin 3(3);

(b) kërkesat specifike për produktet brenda kuptimit të kërkesave themelore të përmendura në Nenin 3(1);

(c) procedurat e provave;

(d) metodën e vlerësimit dhe gjykimit të rezultateve të provave;

(e) procedurat e kontrollit dhe konformitetit që duhet t’u përgjigjen Neneve 13, 14 dhe 15;

(f) periudhën e vlefshmërisë së miratimit teknik evropian.

3. Pas konsultimit me komitetin e përmendur në Nenin 19, udhëzimet për miratimin teknik evropian botohen nga Shtetet Anëtare në gjuhën ose gjuhët e tyre zyrtare.

KREU IV

Dokumentat interpretues

Neni 12

1. Pas konsultimit me komitetin e përmendur në Nenin 19, Komisioni i udhëzon komitetet teknike në të cilat marrin pjesë Shtetet Anëtare, të hartojnë dokumentat interpretues të përmendur në Nenin 3(3).

2. Dokumentat interpretues duhet:

(a) t’u japin formë konkrete kërkesave themelore të parashtruara në Nenin 3 dhe Shtojcën I, duke harmonizuar teknologjinë dhe bazat teknike, dhe duke treguar klasat ose nivelet për çdo kërkesë kur është e nevojshme dhe kur këtë e lejon gjendja e njohurive teknike e shkencore;

(b) të tregojnë metodat e lidhjes së ndërsjellë të këtyre klasave ose niveleve të kërkesave me specifikimet teknike të përmendura në Nenin 4, për shembull, metodat e llogaritjes dhe të provave, rregullat teknike për projektimin e projekteve, etj.;

(c) të shërbejnë si referencë për vendosjen e standardeve të harmonizuara dhe të udhëzimeve për miratimin teknik evropian dhe për njohjen e specifikimeve teknike kombëtare në përputhje me Nenin 4(3).

3. Pas marrjes së mendimit të komitetit të përmendur në Nenin 19, Komisioni boton dokumentat interpretues në seritë ‘C’ të Revistës Zyrtare të Komuniteteve Evropiane.
KREU V

Vërtetimi i konformitetit

Neni 13

1. Prodhuesi ose përfaqësuesi i autorizuar prej tij, i vendosur brenda Komunitetit, mban përgjegjësi për vërtetimin që produktet janë në konformitet me kërkesat e specifikimeve teknike brenda kuptimit të Nenit 4.

2. Produktet që janë subjekt i një vërtetimi të konformitetit përfitojnë pranimin paraprak të konformitetit me specifikimet teknike brenda kuptimit të Nenit 4. Konformiteti përcaktohet me anë të provës ose ndonjë dëshmie tjetër në bazë të specifikimeve teknike në përputhje me Shtojcën III.

3. Vërtetimi i konformitetit të një produkti varet nga:

(a) posedimi nga ana e prodhuesit të një sistemi të kontrollit të prodhimit në fabrikë, për të siguruar përputhjen e prodhimit me specifikimet teknike përkatëse; ose

(b) për produkte të veçanta të treguara në specifikimet teknike përkatëse, krahas një sistemi kontrolli të prodhimit në fabrikë, angazhimin e një ekipi të miratuar certifikimi të angazhuar në vlerësimin dhe mbikqyrjen e kontrollit të prodhimit ose të vetë produktit.

4. Zgjedhja e një procedure brenda kuptimit të paragrafit 3 për një produkt të caktuar ose familje produktesh specifikohet nga Komisioni, pas konsultimit me komitetin e përmendur në Nenin 19, sipas:

(a) rëndësisë së rolit të luajtur nga produkti në lidhje me kërkesat themelore, veçanërisht me ato qa kanë të bëjnë me shëndetin dhe sigurinë;

(b) natyrës së produktit;

(c) efektit të ndryshueshmërisë së karakteristikave të produktit mbi aftësinë shërbyese të tij;

(d) ndjeshmërisë ndaj difekteve në prodhimin e produktit;

në përputhje me hollësitë e parashtruara në Shtojcën III.

Në çdo rast, zgjidhet procedura më pak e vështirë e mundshme në pajtim me sigurinë.

Procedura e përcaktuar kështu tregohet në mandatet dhe në specifikimet teknike ose në botimin e tyre.

5. Në rastin e një prodhimi individual (jashtë serisë) mjafton një deklaratë konformiteti në përputhje me Shtojcën III (2)(ii), mundësia e tretë, në rast se nuk parashikohet ndryshe nga specifikimet teknike për produktet që kanë ndikim veçanërisht të rëndësishëm në sigurinë dhe shëndetin.

Neni 14

1. Në përputhje me Shtojcën III, procedurat e përshkruara çojnë:

(a) në rastin e Nenit 13(3)(a), në dhënien e deklaratës së konformitetit për një produkt nga prodhuesi ose përfaqësuesi i autorizuar prej tij, i vendosur brenda Komunitetit; ose

(b) në rastin e Nenit 13(3)(b), në lëshimin nga ana e ekipit të miratuar të një certifikate konformiteti për një sistem kontrolli dhe mbikqyrjeje të prodhimit ose për vetë prodhimin.

Rregullat e hollësishme për zbatimin e procedurave të vërtetimit jepen në Shtojcën III.

2. Deklarata e konformitetit ose certifikata e konformitetit të prodhuesit i jep të drejtën prodhuesit ose përfaqësuesit të autorizuar prej tij, i vendosur brenda Komunitetit, të bashkangjisë markën EC mbi vetë produktin ose në dokumentat tregtarë shoqërues. Modeli i markës EC dhe rregullat për përdorimin e saj në lidhje me secilën prej procedurave të vërtetimit të konformitetit jepen në Shtojcën III.
Neni 15

1. Shtetet Anëtare sigurojnë përdorimin e përpiktë të markës EC.

2. Kur përcakton që marka EC i është bashkangjitur një produkti që nuk i përmbahet, ose nuk i përmbahet më, kësaj Direktive, Shteti Anëtar në të cilin u vërtetua konformiteti siguron që, po të jetë e nevojshme, përdorimi i markës EC të ndalohet dhe produktet e pashitura të hiqen nga tregu, ose të hiqet marka e bashkangjitur, derisa ky produkt të sillet përsëri në konformitet.

Shtetet Anëtare të interesuara njoftojnë menjëherë Shtetet e tjera Anëtare dhe Komisionin, duke dhënë të gjitha hollësitë sasiore dhe cilësore të nevojshme për identifikimin e produktit që nuk është në konformitet.

3. Shtetet Anëtare sigurojnë që bashkangjitja në produkte ose ambalazhet e tyre të markave që kanë të ngjarë të ngatërrohen me markën EC të ndalohet.

KREU VI

Procedura të posaçme

Neni 16

1. Në mungesë të specifikimeve teknike të përkufizuara në Nenin 4, për çdo produkt të dhënë, me kërkesë në raste individuale, Shtetet Anëtare të destinacionit vlerësojnë se produkti është në konformitet me dispozitat kombëtare në fuqi në rast se ai i ka kaluar me sukses provat dhe kontrollet e kryera nga një ekip i miratuar në Shtetin Anëtar prodhues sipas metodave në fuqi në Shtetin Anëtar të destinacionit ose të njohura si të barasvlerëshme nga ai Shtet Anëtar.

2. Shteti Anëtar prodhues njofton Shtetin Anëtar të destinacionit, në përputhje me dispozitat e të cilit do të kryhen provat dhe kontrollet, për ekipin që ai synon të miratojë për këtë qëllim. Shteti Anëtar i destinacionit dhe Shteti Anëtar prodhues i japin njëri-tjetrit të gjithë informacionin e nevojshëm. Në përfundim të shkëmbimit të këtij informacioni, Shteti Anëtar prodhues miraton ekipin e caktuar për këtë detyrë. Në rast se një Shtet Anëtar ka rezerva, ai parashtron pozicionin e tij dhe informon Komisionin.

Shtetet Anëtare sigurojnë që ekipet e miratuara t’i japin njëri-tjetrit të gjithë ndihmesën e duhur.

Kur një Shtet Anëtar përcakton që një ekip i miratuar nuk po i kryen provat dhe kontrollet siç duhet, në konformitet me dispozitat kombëtare të tij, ai njofton Shtetin Anëtar që ka miratuar ekipin. Ky Shtet Anëtar e informon Shtetin Anëtar njoftues brenda një kufiri kohor të arsyeshëm për masat që ka marrë. Në rast se Shteti Anëtar njoftues nuk i konsideron të mjaftueshme masat e marra, ai mund ta ndalojë nxjerrjen në treg dhe përdorimin e produktit në fjalë, ose t’ia nënshtrojë atë kushteve të veçanta. Për këtë ai njofton Shtetin tjetër Anëtar dhe Komisionin.

Neni 17

Shtetet Anëtare të destinacionit u kushtojnë të njëjtën vlerë raporteve dhe vërtetimeve të konformitetit të lëshuara nga Shteti Anëtar prodhues në përputhje me procedurën e përmendur në Nenin 16, siç veprojnë me dokumentet e tyre kombëtare gjegjëse.

KREU VII

Ekipet e miratuara

Neni 18

1. Çdo Shtet Anëtar i paraqet Komisionit listën me emrat dhe adresat e organeve të certifikimit, kontrollit, laboratorëve të provave që janë caktuar nga ky Shtet Anëtar, me detyrat që duhet të kryhen për qëllimet e miratimeve teknike, certifikatave të konformitetit, kontrolleve dhe provave sipas kësaj Direktive.

2. Organet e certifikimit, kontrolit dhe laboratorët e provave përmbushin kriteret e parashtruara në Shtojcën IV.

3. Shtetet Anëtare tregojnë produktet që përfshihen në kompetencat e organeve dhe laboratorëve të përmendur në paragrafin 1 dhe natyrën e detyrave që u ngarkohen atyre.

KREU VIII

Komiteti i përhershëm mbi Ndërtimin

Neni 19

1. Me anë të kësaj ngrihet një Komitet i Përhershëm i Ndërtimit.

2. Komiteti do të përbëhet nga përfaqësues të emëruar nga Shtetet Anëtare. Ai do të kryesohet nga një përfaqësues i Komisionit. Përfaqësuesit mund të shoqërohen me ekspertë.

3. Komiteti harton rregullat e procedurës së tij.

Neni 20

1. Me kërkesë të kryetarit të tij ose të një Shteti Anëtar, komiteti i përmendur në Nenin 19 mund të shqyrtojë çdo çështje të ngritur nga zbatimi praktik i kësaj Direktive.

2. Dispozitat e nevojshme për:

(a) caktimin e klasave të kërkesave që nuk janë përfshirë në dokumentat interpretues dhe caktimin e procedurës për vërtetimin e konformitetit në mandatet për standardet, në zbatim të Nenit 7(1) dhe udhëzimet për miratimet në zbatim të Nenit 11(1);

(b) dhënien e udhëzimeve për hartimin e dokumentave interpretues në zbatim të Nenit 12(1) dhe për vendimet mbi dokumentat interpretues në zbatim të Nenit 12(3);

(c) njohjen e specifikimeve teknike kombëtare në përputhje me Nenin 4(3); 

do të miratohen në përputhje me procedurat e parashtruara në paragrafët 3 dhe 4.

3. Përfaqësuesi i Komisionit i dorëzon komitetit një projekt të masave që do të merren. Komiteti dërgon mendimin e tij për pojektin brenda një kufiri kohor që mund ta përcaktojë kryetari në bazë të urgjencës së çështjes. Në rastin e vendimeve që Këshillit i kërkohet të marrë me propozim të Komisionit, mendimi do të jepet sipas shumicës së parashikuar në Nenin 148 të Traktatit. Votat e përfaqësuesve të Shteteve Anëtare vlerësohen në mënyrën e parashikuar në atë Nen. Kryetari nuk voton.

4. Komisioni merr masat e parashikuara në rast se ato përputhen me mendimin e komitetit.

Në rast se masat e parashikuara nuk përputhen me mendimin e komitetit, ose në rast se nuk jepet asnjë mendim, Komisioni i dërgon pa vonesë Këshillit një propozim për masat që duhen marrë. Këshilli vepron mbi bazën e shumicës së përcaktuar.

Në rast se brenda tre muajve nga dërgimi i propozimit Këshilli nuk ka vepruar akoma, masat e propozuara merren nga vetë Komisioni.

KREU IX

Klauzola mbrojtëse

Neni 21

1. Kur një Shtet Anëtar vërteton që një produkt, i deklaruar në konformitet me kushtet e kësaj Direktive, nuk u përmbahet Neneve 2 dhe 3, ai merr të gjitha masat e duhura për tërheqjen e këtij produkti nga tregu, për ndalimin e nxjerrjes në treg të tij ose për kufizimin e qarkullimit të tij.

Shteti Anëtar i interesuar informon menjëherë Komisionin për këto masa, duke treguar arsyet për vendimin e tij dhe në veçanti në rast se mos-konformiteti ka ardhur për shkak të:

(a) mos-përmbushjes së Neneve 2 dhe 3, kur produkti nuk i plotëson specifikimet teknike të përmendura në Nenin 4;

(b) zbatimit të gabuar të specifikimeve teknike të përmendura në Nenin 4;

(c) të metave në vetë specifikimet teknike të përmendura në Nenin.

2. Komisioni kryen një konsultim të palëve të interesuara sa më shpejt që të jetë e mundur. Kur pas konsultimit Komisioni konstaton se masat janë të justifikuara, ai njofton menjëherë Shtetin Anëtar që i mori këto masa, si dhe Shtetet e tjera Anëtare.

3. Kur vendimi i përmendur në paragrafin 1 ka ardhur nga të metat në standardet dhe specifikimet teknike, pas konsultimit me palët e interesuara, Komisioni ia dërgon çështjen komitetit të përmendur në Nenin 19, si dhe komitetit të ngritur sipas Direktivës 83/189/EEC, në rastin e të metave në standardet e harmonizuara, brenda dy muajve në rast se Shteti Anëtar që ka marrë masat synon t’i zbatojë ato, dhe fillon procedurat e përmendura në Nenin 5(2).

4. Shteti Anëtar i interesuar merr masat e duhura kundër kujtdo që ka dhënë deklaratën e konformitetit dhe njofton Komisionin dhe Shtetet e tjera Anëtare për këtë.

5. Komisioni siguron që Shtetet Anëtare të mbahen të informuara për ecurinë dhe rezultatet e kësaj procedure.

KREU X

Dispozita përfundimtare

Neni 22

1. Shtetet Anëtare miratojnë ligje, rregullore dhe dispozita administrative të nevojshme për t’iu përmbajtur dispozitave të kësaj Direktive brenda 30 muajve nga njoftimi i saj
. Për këtë ato njoftojnë menjëherë Komisionin.

2. Shtetet Anëtare i dërgojnë Komisionit tekstet e dispozitave të ligjeve kombëtare që miratojnë në fushën e drejtuar nga kjo Direktivë.

Neni 23

Maksimumi deri më 31 Dhjetor 1993, në konsultim me komitetin e përmendura në Nenin 19, Komisioni rishqyrton vlerën praktike të procedurave të parashtruara nga kjo Direktivë dhe, kur është e nevojshme, paraqet propozimet për amendamentet e përshtatshme.

Neni 24

Kjo Direktivë u drejtohet Shtetet Anëtare.

Hartuar në Bruksel më 21 Dhjetor 1988.

Për Këshillin

President

V. PAPANDREOU

SHTOJCA I

KERKESAT THEMELORE

Produktet duhet të jenë të përshtatshme për punime ndërtimi të cilat (në tërësi ose në pjesë të veçanta) përputhen me përdorimin e synuar të tyre, duke patur parasysh edhe ekonominë, dhe, në këtë drejtim, të plotësojnë kërkesat themelore ku punimet janë në varësi të rregulloreve që i përmbajnë këto kërkesa. Në bazë të mirëmbajtjes normale, këto kërkesa duhet të plotësohen për një jetë ekonomikisht të arsyeshme.Në përgjithësi kërkesat kanë të bëjnë me masat që parashikohen.

1. Rezistenca dhe qëndrueshmëria mekanike

Objektet e ndërtimit duhet të projektohen dhe të ndërtohen në mënyrë të tillë që ngarkesat që kanë të ngjarë të ushtrohen mbi to gjatë ndërtimit dhe përdorimit të tyre të mos çojnë në këto rrjedhoja:

(a) shembje të të gjithë objektit ose të një pjese të tij;

(b) deformime madhore deri në një shkallë të papranueshme;

(c) dëmtim të pjesëve të tjera të punimeve ose montimeve ose pajisjeve të instaluara, si rezultat i deformimeve të mëdha të konstruksionit peshë-mbajtës;

(d) dëmtim nga një ngjarje në masë të zhdrejtë në lidhje me shkakun fillestar.

2. Siguria në rast zjarri

Objektet e ndërtimit duhet të projektohen e ndërtohen në mënyrë të tillë që në rast shpërthimi të zjarrit:

-  të garantohet aftësia peshë-mbajtëse për një periudhë të caktuar kohe;

- shpërthimi dhe përhapja e zjarrit dhe tymit brenda objektit të jenë të kufizuara;

-  përhapja e zjarrit në objektet e afërta të ndërtimit të jetë e kufizuar;

-  banuesit të mund të largohen nga objekti ose të shpëtohen me mjete të tjera;

-  të jetë marrë parasysh siguria e ekipeve të shpëtimit.

3. Higjena, shëndeti dhe mjedisi

Objekti i ndërtimit duhet të projektohet dhe ndërtohet në mënyrë të tillë që të mos përbëjë kërcënim për higjenën ose shëndetin e banorëve në të ose të atyre përreth, veçanërisht, si rezultat i këtyre pasojave:

- çlirimit të gazeve toksike;

- pranisë së grimcave ose gazeve të rrezikshme në ajër;

- emetimit të rrezatimit të rrezikshëm;

- ndotjes ose helmimit të rrezikshëm të ujit ose tokës;

- shkarkimit jo të duhur të ujrave të zeza, tymrave, mbeturinave të lëngshme apo të ngurta;

4. Siguria në përdorim

Objekti i ndërtimit duhet të projektohet dhe ndërtohet në mënyrë të tillë që të mos paraqesë rreziqe të papranueshme aksidentesh gjatë shërbimit ose funksionimit, si për shembull, rrëshqitje, rënie, përplasje, djegie, goditje elektrike, dëmtim nga një shpërthim.

5. Mbrojtja kundër zhurmës
Objektet e ndërtimit duhet të projektohen e ndërtohen në mënyrë të tillë që zhurma e perceptuar nga banorët ose njerëzit rrotull të mbahet e ulët deri në një nivel që nuk kërcënon shëndetin e tyre, dhe u lejon atyre të flenë, pushojnë ose të punojnë në kushte të kënaqshme.

6. Kursimi i energjisë dhe ruajtja e ngrohtësisë

Objekti i ndërtimit dhe instalimet për ngrohjen, ftohjen dhe  ventilimin e tij duhet të projektohen dhe ndërtohen në mënyrë të tillë që masa e energjisë së kërkuar për t’u përdorur të jetë e ulët, duke patur parasysh kushtet klimaterike të vendit dhe banorët.

________________

SHTOJCA II

MIRATIMI TEKNIK EVROPIAN

1. Kërkesa për këtë miratim duhet të bëhet nga prodhuesi ose përfaqësuesi i autorizuar prej tij, i vendosur brenda Komunitetit,  dhe t’i drejtohet një organi të vetëm të autorizuar për këtë qëllim.

2. Organet e miratimit, të emëruara nga Shtetet Anëtare, formojnë një organizatë. Në kryerjen e detyrave të saj, kjo organizatë është e detyruar të punojë në bashkëpunim të ngushtë me Komisionin, i cili konsultohet me komitetitn e përmendur në Nenin 19 të Direktivës për çështje të rëndësishme. Kur një Shtet Anëtar ka emëruar më shumë se një ekip miratimi, Shteti Anëtar përgjigjet për bashkërendimin e këtyre ekipeve; ai zgjedh edhe ekipin përfaqësues në organizatë.

3. Rregullat e përgjithshme proceduriale për bërjen e kërkesës, përgatitjen dhe dhënien e miratimeve, hartohen nga organizata që përshin ekipet e caktuara miratuese. Rregullat e përgjithshme proceduriale vendosen nga Komisioni në bazë të mendimit të komitetit në përputhje me Nenin 20.

4. Në kuadrin e organizatës që i përfshin ata, ekipet e miratimit i ofrojnë njëri-tjetrit mbështetjen e nevojshme. Kjo organizatë përgjigjet edhe për bashkëpunimin për çështje të veçanta të miratimit teknik. Në rast nevoje, organizata ngre edhe nëngrupe për këtë qëllim.

5. Miratimet teknike evropiane botohen nga organet miratuese të cilat njoftojnë të gjitha ekipet e tjera të miratuara. Me kërkesë të një ekipi të miratuar të autorizuar, këtij të fundit i ofrohet për informacion një dosje e plotë dokumentash që mbështesin një miratim që është dhënë.

6. Shpenzimet që burojnë si rezultat e procedurës së miratimit teknik evropian përballohen nga kërkuesi në përputhje me rregullat kombëtare.

________________ 

SHTOJCA III

VERTETIMI I KONFORMITETIT ME SPECIFIKIMET TEKNIKE

1. METODAT E KONTROLLIT TE KONFORMITETIT

Kur përcaktohen procedurat për vërtetimin e konformitetit të një produkti me specifikimet teknike sipas Nenit 13, zbatohen këto metoda të kontrollit të konformitetit; zgjedhja dhe kombinimi i metodave për një sistem të caktuar do të varet nga kërkesat për produktin e veçantë ose grupin e produkteve sipas kritereve të treguara në Nenin 13(3) dhe (4):

(a) fillimisht vënia në provë e prototipit të produktit nga prodhuesi ose një ekip i miratuar;

(b) vënia në provë kontrolli e mostrave të marra në fabrikë në përputhje me një provë të parapërcaktuar nga prodhuesi ose ekipi i miratuar;

(c) vënië në provë kontrolli e mostrave të marra në fabrikë, në tregun e hapur  ose në një objekt ndërtimi nga prodhuesi ose ekipi i miratuar;

(d) vënia në provë e mostrave nga një parti që është përgatitur për lëvrim, ose është lëvruar, nga prodhuesi ose ekipi i miratuar;

(e) kontrolli i prodhimit në fabrikë;

(f) kontrolli fillestar i fabrikës dhe kontrolli fillestar i prodhimit në fabrikë nga një ekip i miratuar;

(g) mbikqyrja, gjykimi dhe vlerësimi i vazhdueshëm i kontrollit të prodhimit në fabrikë nga një ekip i miratuar.

Në këtë Direktivë, kontroll i prodhimit në fabrikë do të thotë kontroll i brendshëm i prodhimit, i ushtruar nga prodhuesi. Të gjithë elementët, kërkesat dhe dispozitat e miratuara nga prodhuesi dokumentohen në mënyrë sistematike në formën e politikave dhe procedurave të shkruara. Ky dokumentacion i sistemit të kontrollit të prodhimit siguron një kuptim të njëjtë të sigurimit të cilësisë dhe mundëson arritjen e karakteristikave të duhura nga ana e produktit dhe funksionim të efekshëm mbikqyrjes së sistemit të kontrollit të prodhimit.

2. SISTEMET E VERTETIMIT TE KONFORMITETIT

Parapëlqehet zbatimi i këtyre sistemeve të vërtetimit të konformitetit:

(i) Certifikimi i konformitetit të produktit nga një ekip i miratuar certifikimi në bazë të:

(a) (detyrat e prodhuesit)

(1) kontrolli i prodhimit në fabrikë;

(2) vënia në provë e mostrave të marra në fabrikë nga prodhuesi në përputhje me planin e përcaktuar të provave;

(b) (detyrat e ekipit të miratuar) 
(3) vënia fillestare në provë e prototipit të produktit;

(4) kontrolli fillestar në fabrikë dhe kontrolli i prodhimit në fabrikë;

(5) mbikqyrja, vlerësimi dhe miratimi i vazhdueshëm i kontrollit të prodhimit në fabrikë;

(6) mundësisht, vënia në provë kontrolli e mostrave të marra në fabrikë, në treg ose në objektin e ndërtimit.

(ii) Deklarata e konformitetit të produktit nga prodhuesi në bazë të:

Mundësia e parë:

(a) (detyrat e prodhuesit)

(1) vënia fillestare në provë e prototipit të produktit;

(2) kontrolli i prodhimit në fabrikë;

(3) mundësisht, vënia në provë e mostrave të marra në fabrikë nga prodhuesi në përputhje me planin e përcaktuar të provave;

(b) (detyrat e ekipit të miratuar) 
(4) certifikimi i kontrollit të prodhimit në fabrikë në bazë të:

- kontrollit fillestar të fabrikës dhe kontrollit të prodhimit në fabrikë;

- mundësisht, vënies në provë kontrolli të mostrave të marra në fabrikë, në treg ose në objektin e ndërtimit.

Mundësia e dytë

(1) vënia fillestare në provë e prototipit të produktit;

(2) kontrolli i prodhimit në fabrikë;

Mundësia e tretë:
(a) vënia fillestare në provë e prototipit të produktit;

(b) kontrolli i prodhimit në fabrikë;

3. EKIPET E ANGAZHUARA NE VERTETIMIN E KONFORMITETIT

Në lidhje me funksionin e ekipeve të miratuara të angazhuara në vërtetimin e konformitetit, duhet të bëhet dallimi midis:

(i) ekipit të certifikimit, që do të thotë një ekip i paanshëm, qeveritar ose jo-qeveritar, që zotëron aftësinë dhe përgjegjësinë e nevojshme për kryerjen e certifikimit të konformitetit sipas rregullave të caktuara të procedurës dhe administrimit;

(ii) ekipit të kontrollit, që do të thotë një ekip i paanshëm që ka organizimin, personelin, aftësinë dhe përgjegjësinë për të kryer sipas kritereve të specifikuara funksione të tilla si ato të vlerësimit, rekomandimit për pranim dhe kontrollit të mëpastajmë të veprimeve për kontrollin e prodhimit nga ana e prodhuesve, si dhe të përzgjedhjes dhe vlerësimit të produktetve në objekt, në fabrikë ose gjetiu, sipas kritereve të specifikuara;

(iii) laboratorit të provave, që do të thotë një laborator që mat, ekzaminon, provon, kalibron ose përcakton karakteristikat ose funksionimin e materialeve ose të produktetve.

Në rastin (i) dhe (ii) (mundësia e parë) e paragrafit 2, të tre funksionet 3 (i) deri në (iii) mund të kryhen nga një dhe i njëjti ekip ose nga ekipe të ndryshme, në të cilin rast ekipi i kontrollit dhe/ose laboratori i provave, të angazhuar në vërtetimin e konformitetit, i kryejnë funksionet e tyre në emër të ekipit të certifikimit.

Për kriteret në lidhje me aftësinë, paanësinë dhe përgjegjshmërinë e ekipeve të certifikimit, të kontrollit dhe të laboratorëve të provave, shih Shtojcën IV.

4. MARKA EC E KONFORMITEIT, CEERTIFIKATA EC E KONFORITETIT, DEKLARATA EC E KONFORMITETIT

4.1. Marka EC e konformitetit

Marka EC e konformitetit përbëhet nga simboli CE i dhënë më poshtë.

Ajo shoqërohet me:

- emrin dhe markën identifikuese të prodhuesit dhe, kur është e nevojshme:

- treguesit që përcaktojnë karakteristikat e produktit, kur është e nevojshme për specifikimet teknike,

- dy shifrat e fundit të vitit të prodhimit,

- simbolin e identifikimit të ekipit të kontrollit të angazhuar,

- numrin e certifikatës EC të konformitetit.

4.2. Certifikata EC e konformitetit 
Certifikata EC e konformitetit përmban në veçanti:

- emrin dhe adresën e ekipit të certifikimit,

- emrin dhe adresën e prodhuesit ose përfaqësuesit të autorizuar prej tij, i vendosur brenda Komunitetit, 

- përshkrimin e produktit (tipin, identifikimin, përdorimin…),

- dispozitat me të cilat produkti është në konformitet,

- kushtet e veçanta të vlefshme për përdorimin e produktit,

- numrin e certifikatës,

- kushtet dhe periudhën e vlefshmërisë së certifikatës, kur është e vlefshme,

- emrin dhe pozitën e personit me të drejtën e firmosjes së certifikatës.

4.3. Deklarata EC e konformitetit 
Deklarata EC e konformitetit përmban në veçanti:

- emrin dhe adresën e prodhuesit ose përfaqësuesit të autorizuar prej tij, i vendosur brenda Komunitetit, 

- përshkrimin e produktit (tipin, identifikimin, përdorimin…),

- dispozitat me të cilat produkti është në konformitet,

- kushtet e veçanta të vlefshme për përdorimin e produktit,

- emrin dhe adresën e ekipit të  miratuar, kur kërkohet,

- emrin dhe pozitën e personit me të drejtën e firmosjes së deklaratës në emër të prodhuesi ose 

- përfaqësuesi i autorizuar prej tij, i vendosur brenda Komunitetit.

4.4. Certifikata dhe deklarata e konformitetit paraqitet në gjuhën ose gjuhët zyrtare të Shtetit Anëtar ku përdoret produkti.

________________ 

SHTOJCA IV

MIRATIMI I LABORATOREVE TE PROVAVE, EKIPEVE TE KONTROLLIT DHE TE CERTIFIKIMIT

Laboratorët e provave, ekipet e kontrollit dhe të certifikimit të emëruara nga Shtetet Anëtare duhet të përmbushin këto kushte:

1. disponueshmërinë e personelit dhe të mjeteve e pajisjeve të nevojshme;

2. aftësinë teknike dhe përgjegjshmërinë profesionale të personelit;

3. paanësinë në kryerjen e provave, përgatitjen e raporteve, nxjerrjen e certifikatave dhe kryerjen e mbikqyrjes së parashikuar në këtë Direktivë, të stafit dhe personelit teknik në lidhje me të gjitha qarqet, grupet ose personat e interesuar drejtpërdrejt ose indirekt për produktet e ndërtimit;

4. ruajtjen e sekretit profesional nga personeli;

5. nënshkrimin e një siguracioni të përgjegjësisë ligjore civile në rast se kjo përgjegjësi nuk mbulohet nga Shteti në bazë të ligjit kombëtar.

Përmbushja e kushteve në bazë të 1 dhe 2 verifikohet në intervale të caktuara nga autoritetet përkatëse të Shtetet Anëtare.

________________

� OJ No 93, 6.4.1987, f. 1.


� OJ No C 305, 16.11.1987, f. 74 dhe OJ No C 326, 19.12.1988.


� OJ No C 95, 11.4.1988, f. 29.


� OJ No C 136, 4.6.1985, f. 1.


� OJ No L 109, 26.4.1983, f. 8.


� Kjo Direktivë iu njoftua Shteteve Anëtare më 27 Dhjetor 1988.

